12.6.2023
1.3.
EL
Επίσημη Εφημερίδα της Ευρωπαϊκής Ένωσης
C 204/7
Συνεργασία στο πλαίσιο της εποπτικής επιτροπής για κεντρικούς αντισυμβαλλομένους
1.3.1.
Συμμετοχή των κεντρικών τραπεζών έκδοσης Επί του παρόντος η συμμετοχή των κεντρικών τραπεζών έκδοσης στις συζητήσεις σε επίπεδο Ένωσης σχετικά με τους κεντρικούς αντισυμβαλλομένους της ΕΕ είναι εξαιρετικά ασύμμετρη ως προς τον αντίστοιχο ρόλο τους για τους κεντρικούς αντισυμβαλλομένους τρίτων χωρών κατηγορίας 2, αν και οι κεντρικοί αντισυμβαλλόμενοι της ΕΕ αντιπροσωπεύουν την πλειονότητα της εκκαθάρισης σε νομίσματα της Ένωσης και τις επακόλουθες επιπτώσεις κινδύνου.
Εντός του Ευρωσυστήματος αυτό ισχύει ακόμη και στον τομέα των εξωχρηματιστηριακών παραγώγων, όπου η εξάρτηση των εκκαθαριστικών μελών της Ένωσης από κεντρικούς αντισυμβαλλομένους του Ηνωμένου Βασιλείου είναι πιο έντονη: οι κεντρικοί αντισυμβαλλόμενοι της ΕΕ αντιπροσωπεύουν περίπου το 60 % του αρχικού περιθωρίου που παρέχεται από τα εκκαθαριστικά μέλη της ΕΕ στους κεντρικούς αντισυμβαλλομένους της ΕΕ και του Ηνωμένου Βασιλείου (14).
Ωστόσο, ενώ οι κεντρικές τράπεζες έκδοσης μπορούν να συμμετέχουν σε συνεδριάσεις της εποπτικής επιτροπής για κεντρικούς αντισυμβαλλομένους για ευρύ φάσμα θεμάτων σε σχέση με τους κεντρικούς αντισυμβαλλομένους τρίτων χωρών κατηγορίας 2, η αντίστοιχη συμμετοχή τους για τους κεντρικούς αντισυμβαλλομένους της ΕΕ περιορίζεται επί του παρόντος στις συζητήσεις σχετικά με τις προσομοιώσεις ακραίων καταστάσεων για κεντρικούς αντισυμβαλλομένους σε επίπεδο ΕΕ και τις σχετικές εξελίξεις της αγοράς (15).
Στο πλαίσιο αυτό η ΕΚΤ επικροτεί θερμά την πρόταση να καλούνται οι κεντρικές τράπεζες έκδοσης ως μέλη χωρίς δικαίωμα ψήφου σε όλες τις συζητήσεις της εποπτικής επιτροπής της ΕΕ για τους κεντρικούς αντισυμβαλλομένους της ΕΕ (16).
Αυτό θα τους επιτρέψει να συμμετέχουν, για παράδειγμα, και σε συζητήσεις αναλύσεων από ομοτίμους, στην τακτική ανταλλαγή πληροφοριών σχετικά με συναφείς εποπτικές δραστηριότητες και σε αποφάσεις και σε όλες τις γνώμες και συστάσεις όλων των σωμάτων.
1.3.2.
Συμμετοχή των αρχών προληπτικής εποπτείας Το προφίλ κινδύνου ενός κεντρικού αντισυμβαλλομένου μπορεί να έχει αντίκτυπο στο προφίλ κινδύνου των επιχειρήσεων που ενεργούν ως εκκαθαριστικά μέλη του.
Οι επιχειρήσεις αυτές είναι κυρίως πιστωτικά ιδρύματα και επιχειρήσεις επενδύσεων (17).
Η προκύπτουσα έκθεση αυξάνεται σταθερά από την παγκόσμια χρηματοπιστωτική κρίση του 2008 και μετά και από την εφαρμογή του προγράμματος κανονιστικών μεταρρυθμίσεων της G20 που παρέχει κίνητρα υπέρ της κεντρικής εκκαθάρισης.
Τα ιδρύματα που ενεργούν ως εκκαθαριστικά μέλη όχι μόνο εφαρμόζουν την υποχρέωση εκκαθάρισης για τις δικές τους συναλλαγές, αλλά ενεργούν και ως διαμεσολαβητές μεταξύ κεντρικών αντισυμβαλλομένων και άλλων συμμετεχόντων στην αγορά, οι οποίοι υποχρεούνται ή επιλέγουν να εκκαθαρίζουν κεντρικά τις εν λόγω συναλλαγές.
Ως εκ τούτου, η διασύνδεση μεταξύ ιδρυμάτων που ενεργούν ως εκκαθαριστικά μέλη και κεντρικών αντισυμβαλλομένων είναι ζωτικής σημασίας και αναμένεται να διατηρηθεί και στο μέλλον.
Λαμβάνοντας υπόψη αυτή τη διασύνδεση, είναι εξόχως σημαντικό όχι μόνο οι αρμόδιες αρχές για την εποπτεία των εν λόγω ιδρυμάτων να ενημερώνονται πλήρως και εγκαίρως σχετικά με τους κινδύνους που διαχειρίζονται οι κεντρικοί αντισυμβαλλόμενοι, αλλά και να είναι σε θέση να προσφέρουν την εποπτική τους εμπειρογνωμοσύνη και οπτική.
Η συνεργασία με τις αρχές προληπτικής εποπτείας μπορεί να ενισχυθεί καλύτερα στο επίπεδο της εποπτικής επιτροπής για κεντρικούς αντισυμβαλλομένους.
Τα καθήκοντα της εποπτικής επιτροπής, ιδίως η προετοιμασία των σχεδίων αποφάσεων σχετικά με την επικύρωση σημαντικών αλλαγών στα μοντέλα κινδύνου ή τη διαβάθμιση, ή ο συντονισμός των ασκήσεων προσομοίωσης ακραίων καταστάσεων, παρέχουν πολύτιμες πληροφορίες για τα προφίλ κινδύνου των κεντρικών αντισυμβαλλομένων και επιτρέπουν την ολοκληρωμένη κατανόηση αυτών.
Κατ’ επέκταση, δεδομένης της προαναφερθείσας διασύνδεσης μεταξύ ιδρυμάτων που ενεργούν ως εκκαθαριστικά μέλη και κεντρικών αντισυμβαλλομένων, οι συζητήσεις αυτές έχουν σημασία και για τους κινδύνους που ενδέχεται να αναλάβουν τα εν λόγω ιδρύματα λόγω της έκθεσής τους σε κεντρικούς αντισυμβαλλομένους.
Ως εκ τούτου, οι αρχές προληπτικής εποπτείας των τριών ιδρυμάτων με τις υψηλότερες εισφορές στο κεφάλαιο εκκαθάρισης των κεντρικών αντισυμβαλλομένων της ΕΕ θα πρέπει να συμμετέχουν στις συνεδριάσεις της εποπτικής επιτροπής για κεντρικούς αντισυμβαλλομένους ως μέλη χωρίς δικαίωμα ψήφου.
Με τον τρόπο αυτό οι εποπτικές αρχές θα ενημερώνονται εγκαίρως για πιθανούς κινδύνους που επηρεάζουν μεμονωμένα ιδρύματα και θα είναι σε θέση να τους αντιμετωπίσουν, εάν και όπως χρειαστεί, στο πλαίσιο της συνεχούς εποπτείας.
Η συμμετοχή αυτή θα πρέπει να καταστεί μόνιμη και να μην αποτελεί αντικείμενο ειδικής πρόσκλησης.
(14) Υπολογισμοί των εμπειρογνωμόνων της ΕΚΤ για την περίοδο Δεκεμβρίου 2021-Αυγούστου 2022, με βάση στοιχεία της βάσης δεδομένων DTCC Data Warehouse.
(15) Βλ. παραγράφους 6 και 7 της γνώμης CON/2017/39.
(16) Βλ.
άρθρο 1 σημείο 20 στοιχείο α) του προτεινόμενου κανονισμού, το οποίο τροποποιεί το άρθρο 24α παράγραφος 2 στοιχείο δ) σημείο ii) του κανονισμού EMIR.
(17) Βλ.
άρθρο 4 σημεία 1 και 2 του κανονισμού (ΕΕ) αριθ.
575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ.
648/2012 (ΕΕ L 176 της 27.6.2013, σ.
1).